กรุงศรีประกาศลุยรูดปรื๊ด-เงินกู้ด่วน
กรุงศรี เปิดศึกตลาดบัตรเครดิตสินเชื่อบุคคลเต็มที่ ตั้งเป้าเพิ่มยอดการใช้จ่ายผ่านบัตร 16%
22 ก.พ. 2555

กรุงศรี เปิดศึกตลาดบัตรเครดิตสินเชื่อบุคคลเต็มที่ ตั้งเป้าเพิ่มยอดการใช้จ่ายผ่านบัตร 16% 
นายสุขดี จงมั่นคง กรรมการผู้จัดการ กรุงศรี คอนซูมเมอร์ กล่าวว่า ในปีนี้ธนาคารกรุงศรีอยุธยาได้ผนึกกำลังทั้งธุรกิจบัตรเครดิตและสินเชื่อบุคคลในเครือทั้ง 4 บริษัท ภายใต้แบรนด์ “กรุงศรี คอนซูมเมอร์” เพื่อเพิ่มขีดความสามารถในการแข่งขันและรักษาความเป็นผู้นำตลาด
ธนาคารตั้งเป้าหมายการเติบโตทางธุรกิจในปีนี้ผ่าน 2 ส่วน คือ การเติบโตจากภายในที่จะเน้นทำการตลาดอย่างต่อเนื่อง เพื่อเพิ่มยอดการใช้จ่ายผ่านบัตรเครดิตและสินเชื่อบุคคลขึ้น 16% หรือประมาณ 2.16 แสนล้านบาท 
นอกจากนี้ จะมีการเติบโตจากภายนอกผ่านการเข้าซื้อกิจการหรือสินทรัพย์ ล่าสุดธนาคารได้เข้าซื้อสินเชื่อรายย่อยของธนาคารเอชเอสบีซี ซึ่งช่วยให้ธนาคารมีฐานบัตรเพิ่มขึ้น 5 แสนใบ และมียอดสินเชื่อเพิ่มขึ้น 9,000 ล้านบาท 
“เราเชื่อว่าจุดต่ำสุดทางเศรษฐกิจได้ผ่านไปแล้ว จากนี้ไปเศรษฐกิจจะดีขึ้นตามลำดับในไตรมาส 2 และ 3 โดยเชื่อว่าแรงหนุนทางเศรษฐกิจจากมาตรการเพิ่มค่าจ้างของรัฐบาลจะเป็นแรงกระตุ้นการจับจ่ายใช้สอย” นายสุขดี กล่าว
นายอนุชิต อนุชิตานุกูล รองกรรมการผู้จัดการ สายงานธุรกรรมอิเล็กทรอนิกส์และบริการจัดการทางการเงิน ธนาคารกรุงไทย เปิดเผยว่า บริษัทตั้งเป้าบัตรเดบิตใหม่ในปีนี้ไว้ 5 แสนใบ ถึง 1 ล้านใบ จากปัจจุบันที่มีอยู่ 11.5 ล้านใบ โดยจะเน้นออกบัตรเดบิตเจาะลูกค้าเฉพาะกลุ่มมากขึ้น